สรุปภาวะตลาดต่างประเทศ ประจำวันที่ 15 ก.ค. 2564
สรุปภาวะตลาดต่างประเทศ ประจำวันที่ 15 ก.ค. 2564
16 ก.ค. 2564

ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (15 ก.ค.) หลังจากนายเจอโรม พาวเวล ประธานธนาคารกลางสหรัฐ (เฟด) ได้แถลงต่อสภาคองเกรสในวันที่ 2 ซึ่งเขายังคงเชื่อมั่นว่าเงินเฟ้อของสหรัฐที่พุ่งขึ้นในขณะนี้เกิดจากปัจจัยชั่วคราว อย่างไรก็ดีดัชนี S&amp;P500 และ Nasdaq ปิดในแดนลบ เนื่องจากนักลงทุนเทขายหุ้นกลุ่มเทคโนโลยีและกลุ่มพลังงาน
ดัชนีเฉลี่ยอุตสาหกรรมดาวโจนส์ปิดที่ 34,987.02 จุด เพิ่มขึ้น 53.79 จุด หรือ + 0.15% ดัชนี S&amp;P500 ปิดที่ 4,360.03 จุด ลดลง 14.27 จุด หรือ -0.33% ดัชนี Nasdaq ปิดที่ 14,543.13 จุด ลดลง 101.82 จุด หรือ -0.70%
สัญญาทองคำตลาดนิวยอร์กปิดบวกติดต่อกันเป็นวันที่ 3 เมื่อคืนนี้ (15 ก.ค.) หลังจากนายเจอโรม พาวเวล ประธานธนาคารกลางสหรัฐ (เฟด) ย้ำว่าเงินเฟ้อของสหรัฐที่พุ่งขึ้นในขณะนี้เกิดจากปัจจัยชั่วคราว ซึ่งถ้อยแถลงดังกล่าวทำให้นักลงทุนคาดว่าเฟดจะยังไม่ปรับขึ้นอัตราดอกเบี้ยในเร็วๆนี้ อย่างไรก็ดีการแข็งค่าของสกุลเงินดอลลาร์ได้สกัดแรงบวกของสัญญาทองคำในระหว่างวัน
ทั้งนี้สัญญาทองคำตลาด COMEX (Commodity Exchange) ส่งมอบเดือนส.ค. เพิ่มขึ้น 4 ดอลลาร์ หรือ 0.22% ปิดที่ 1,829 ดอลลาร์/ออนซ์ ซึ่งเป็นระดับปิดสูงสุดนับตั้งแต่วันที่ 16 มิ.ย.2564
สัญญาโลหะเงินส่งมอบเดือนก.ย. เพิ่มขึ้น 12.30 เซนต์ หรือ 0.47% ปิดที่ 26.394 ดอลลาร์/ออนซ์
สัญญาพลาตินัมส่งมอบเดือนต.ค. เพิ่มขึ้น 9.60 ดอลลาร์ หรือ 0.85% ปิดที่ 1,137.70 ดอลลาร์/ออนซ์
สัญญาพัลลาเดียมส่งมอบเดือนก.ย. ร่วงลง 97 ดอลลาร์ หรือ 3.40% ปิดที่ 2,729.30 ดอลลาร์/ออนซ์
ตลาดหุ้นลอนดอนปิดลดลงเมื่อคืนนี้ (15 ก.ค.) แตะระดับต่ำสุดในรอบ 1 สัปดาห์ โดยถูกกดดันจากการร่วงลงของหุ้นกลุ่มเวชภัณฑ์และกลุ่มพลังงาน ท่ามกลางความวิตกเกี่ยวกับการฟื้นตัวทางเศรษฐกิจหลังจากจำนวนผู้ติดเชื้อโควิด-19 ยังคงเพิ่มขึ้น
ดัชนี FTSE 100 ปิดที่ 7,012.02 จุด ลดลง 79.17 จุด หรือ -1.12%
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงแตะระดับต่ำสุดในรอบเกือบ 1 เดือนเมื่อคืนนี้ (15 ก.ค.) เนื่องจากนักลงทุนกังวลว่าปริมาณน้ำมันในตลาดอาจสูงขึ้นหลังจากซาอุดีอาระเบียและสหรัฐอาหรับเอมิเรตส์ (UAE) บรรลุข้อตกลงเพิ่มกำลังการผลิต นอกจากนี้การพุ่งขึ้นของสต็อกน้ำมันเบนซินของสหรัฐยังบ่งชี้ถึงการชะลอตัวลงของความต้องการเชื้อเพลิงในสหรัฐ
สัญญาน้ำมันดิบ WTI ส่งมอบเดือนส.ค. ลดลง 1.48 ดอลลาร์ หรือ 2% ปิดที่ 71.65 ดอลลาร์/บาร์เรล ซึ่งเป็นระดับปิดต่ำสุดนับตั้งแต่วันที่ 18 มิ.ย.2564
สัญญาน้ำมันดิบเบรนท์ (BRENT) ส่งมอบเดือนก.ย. ลดลง 1.29 ดอลลาร์ หรือ 1.70% ปิดที่ 73.47 ดอลลาร์/บาร์เรล ซึ่งเป็นระดับปิดต่ำสุดนับตั้งแต่วันที่ 7 ก.ค.2564
ตลาดหุ้นยุโรปปิดลดลงเมื่อคืนนี้ (15 ก.ค.) เนื่องจากนักลงทุนวิตกเกี่ยวกับการฟื้นตัวทางเศรษฐกิจท่ามกลางการแพร่ระบาดเพิ่มขึ้นของโรคโควิด-19 ในยุโรป นอกจากนี้นักลงทุนยังผิดหวังกับการเปิดเผยผลประกอบการที่อ่อนแอของบริษัทจดทะเบียน และการที่อัตราผลตอบแทนพันธบัตรลดลงนั้น ได้ส่งผลกระทบต่อบรรยากาศการซื้อขายในตลาดด้วย
ดัชนี Stoxx Europe 600 ปิดตลาดที่ระดับ 456.20 จุด ลดลง 4.36 จุด หรือ -0.95%
ดัชนี CAC-40 ตลาดหุ้นฝรั่งเศสปิดที่ 6,493.36 จุด ลดลง 65.02 จุด หรือ -0.99%, ดัชนี DAX ตลาดหุ้นเยอรมนีปิดที่ 15,629.66 จุด ลดลง 159.32 จุด หรือ -1.01% และดัชนี FTSE 100 ตลาดหุ้นลอนดอนปิดที่ 7,012.02 จุด ลดลง 79.17 จุด หรือ -1.12%
ดอลลาร์สหรัฐแข็งค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (15 ก.ค.) ขานรับข้อมูลเศรษฐกิจที่แข็งแกร่งของสหรัฐ ซึ่งรวมถึงจำนวนผู้ขอรับสวัสดิการที่ลดลงแตะระดับต่ำสุดนับตั้งแต่เกิดการแพร่ระบาดของไวรัสโควิด-19 ในสหรัฐเมื่อเดือนมี.ค.2563
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน เพิ่มขึ้น 0.24% แตะที่ 92.6236 เมื่อคืนนี้
ดอลลาร์สหรัฐแข็งค่าเมื่อเทียบกับฟรังก์สวิส ที่ระดับ 0.9180 ฟรังก์ จากระดับ 0.9146 ฟรังก์ และแข็งค่าเมื่อเทียบกับดอลลาร์แคนาดา ที่ระดับ 1.2608 ดอลลาร์แคนาดา จากระดับ 1.2508 ดอลลาร์แคนาดา แต่เมื่อเทียบกับเงินเยน ดอลลาร์อ่อนค่าลงแตะที่ระดับ 109.81 เยน จากระดับ 110.00 เยน
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1806 ดอลลาร์ จากระดับ 1.1830 ดอลลาร์ ขณะที่เงินปอนด์อ่อนค่าลงแตะที่ระดับ 1.3810 ดอลลาร์ จากระดับ 1.3852 ดอลลาร์ ส่วนดอลลาร์ออสเตรเลียอ่อนค่าลงสู่ระดับ 0.7418 ดอลลาร์สหรัฐ จากระดับ 0.7477 ดอลลาร์สหรัฐ
 
 
 